*Apstiprināts*

*LELB Bīskapu kolēģijas sēdē Nr.11,
18.06.2024.,*

*lēmuma p. \_\_\_\_\_*

*.*

**BAZNĪCAS APBALVOJUMA “SVĒTĀ MEINARDA LILIJA”**

**NOLIKUMS**

**I VISPĀRĪGIE JAUTĀJUMI**

1. 2023. gada 5.decembrī ar Latvijas evaņģēliski luteriskās Baznīcas (turpmāk – Baznīca) Bīskapu kolēģijas lēmumu nodibināts apbalvojums **“Svētā Meinarda lilija”** (saīsināti - ordenis).

2. Apbalvojuma **“Svētā Meinarda lilija”** devīze ir: 1. Pētera 1:24: *Verbum Domini Manet in Aeternum* (Dieva vārds paliek mūžīgi).

3. Ar **“Svētā Meinarda liliju”** apbalvo par nopelniem Baznīcas labā. Nopelni, par kuriem ordeni piešķir, var izpausties Baznīcas, valsts, sabiedriskajā, kultūras, izglītības vai saimnieciskajā darbā, kas sekmē Baznīcas misijas īstenošanu un Baznīcas garīgo un materiālo vērtību saglabāšanu un nodošanu nākamajām paaudzēm.

4. Apbalvojumam **“Svētā Meinarda lilija”** ir viena šķira. Ordeņa komplektā ietilpst ordenis un miniatūrzīme.

4.1. Ordeņa grafiskais apraksts:

• Aversā sudraba astoņstaru zvaigzne, kuras vidū zeltīts krusts, virs tā centrā balta lilija ar zeltītu apmali. Zvaigznes izmērs 55x55 mm.

Ordeņa muarē lente ir balta ar trīs zeltītām svītrām. Ordeņa lentes platums - 32 mm.

Ordeni un lentu savieno LELB ģerbonis: sudrabs, zelts, emaljas heraldiskās krāsās. Augstums – 11 mm, platums – 9,5 mm.

• Reversā gravēti burti SMLO un devīze *Verbum Domini Manet in Aeternum*, kā arī izsniegšanas gada skaitlis un ordeņa numurs.

4.2. Miniatūrzīmes grafiskais apraksts: miniatūra ordeņa zīme, kuras izmērs ir 15x15 mm, ar piespraudi.

5. Ar **“Svētā Meinarda liliju”** var apbalvot fiziskas personas — sabiedriskos darbiniekus, valsts amatpersonas, arī militārpersonas un ārvalstu fiziskās personas, kas ar savu darbu veicinājuši Baznīcas misijas īstenošanu un Baznīcas garīgo un materiālo vērtību saglabāšanu Latvijā.

6. Ar **“Svētā Meinarda liliju”** var apbalvot arī citu kristīgo konfesiju, nevalstisko un starptautisko organizāciju vadītājus un amatpersonas.

7. Ar **“Svētā Meinarda liliju”** saistītās lietas pārzina Baznīcas Apbalvojuma dome atbilstoši Baznīcas Apbalvojuma domes nolikumam.

**II BAZNĪCAS APBALVOJUMA PIEŠĶIRŠANA UN PASNIEGŠANA**

8. Personas apbalvošanai, iesniedzot ierosinājumu Baznīcas Apbalvojuma domei, ir tiesīgi izvirzīt: arhibīskaps, bīskapi, prāvesti un LELB Virsvaldes locekļi.

9. Ierosinājumā par apbalvojumu jānorāda:

1) apbalvojamās personas vārds, uzvārds, amats vai nodarbošanās, konfesionālā piederība, ja tāda ir;

2) dzīves apraksts;

3) vispusīgs to nopelnu apraksts, par kuriem ierosina apbalvot.

10. Baznīcas Apbalvojumu dome lēmumu par ordeņa piešķiršanu pieņem, apbalvojamo skaitu saskaņojot ar Virsvaldes sekretāru un ievērojot kopējo budžeta gadā šim mērķim pieejamo līdzekļu apjomu.

11. Informāciju par personas apbalvošanu publicē Baznīcas oficiālajā interneta vietnē www.lelb.lv.

12. Apbalvojumu pasniedz arhibīskaps vai viņā uzdevumā Baznīcas amatpersona saistībā ar Baznīcai vai apbalvojamai personai svarīgiem notikumiem — Baznīcas svētki, gadadienas, jubilejas.

13. Ordeni pasniedz kopā ar diplomu, kuru parakstījis arhibīskaps, un ar ordeņa mazo nozīmi.

14. Ordeni pēc nāves nepiešķir.

15. Ordeņus numurē un katru apbalvoto personu ieraksta Baznīcas apbalvojumu sarakstā ar kārtas numuru, kas tiek ierakstīts ordeņa diplomā. Par Baznīcas apbalvojumu sarakstiem atbild Baznīcas Apbalvojuma domes sekretārs.

16. Baznīcas Apbalvojuma dome var pieņemt lēmumu par ordeņa atņemšanu, ja persona ir izdarījusi apkaunojošu nodarījumu, kas nav savienojams ar apbalvotās personas statusu vai atteikusies no apbalvojuma pēc tā pasniegšanas.

17. Apbalvojuma saņēmējam jāievēro šādi apbalvojuma nēsāšanas noteikumi:

17.1. Ordeni ikdienā nenēsā; ikdienā nēsājama ordeņa miniatūrzīme, kas spraužama krūšu kreisajā pusē.

17.2. Baznīcas un valsts svētkos vai svinīgos gadījumos ordeni nēsā pie attiecīga tērpa.

* kungi – lentē ap kaklu;
* dāmas – tauriņsējuma lentē krūšu kreisajā pusē.

18. Nolikuma pielikumā ir apbalvojuma **“Svētā Meinarda lilija”** komplekta – ordeņa un miniatūrzīmes grafiskais attēlojums.